# **Proposta de resolució**

**14è Congrés de la UGT de Catalunya**

## *Temps de lluita, temps d’igualtat*

# **PROPOSTA DE RESOLUCIÓ**

# **Temps de lluita, temps d’igualtat**

La UGT de Catalunya, en el marc del 14è Congrés, vol denunciar d’una manera especial les situacions de desigualtat que encara pateixen les dones; unes situacions de desigualtat que han esdevingut estructurals i que estan augmentant arran de les conseqüències de la crisi.

**Situacions de desigualtat estructural en el mercat de treball**

Les principals desigualtats que pateixen les dones en el mercat de treball són ocasionades per la doble segregació, l’horitzontal i la vertical que, d’una banda, situa el treball femení en uns sectors determinats —principalment els associats a les tasques d’atenció i cura— que alhora són els més precaritzats. D’altra banda, fa que les dones topin amb un “sostre de vidre” que les impedeix assolir posicions de més poder i responsabilitat dins l’esfera pública i professional. Aquest sostre en gran part ve determinada per la menor disponibilitat en el món laboral que la societat atorga a les dones, atesa la seva doble presència tant en el mercat de treball com a l’esfera privada, familiar i de cura. En contraposició, els homes gaudeixen d’una presumpció de disponibilitat total en el mercat laboral.

En aquest sentit, les polítiques de permisos influeixen en la diferenciació de rols de gènere, en tant que assumeixen la conciliació de la vida laboral, personal i familiar com una qüestió de dones. Fruit d’aquesta presumpció de responsabilitats que s’atorguen de manera diferenciada a homes i dones, les dones pateixen més discriminacions en el mercat laboral: se les penalitza per la maternitat a l’hora d’accedir-hi i mantenir-s’hi, pel treball temporal (més elevat en les dones) però, sobretot, per l’ocupació a temps parcial, que es configura com un element important de desigualtat i segregació laboral per a les dones.

A conseqüència d’aquestes i altres discriminacions, les dones perceben un sou un 18% inferior al dels homes. Aquesta bretxa salarial, a més, determina la bretxa de les prestacions, fent que les prestacions i les pensions contributives de les dones siguin inferiors a les dels homes.

**Crisi**

Els avenços assolits durant els darrers anys en matèria d’igualtat han anat en retrocés a causa de la crisi, que ha estat clau en l’estancament i en alguns casos en el retrocés amb relació a la quantitat i qualitat de l’ocupació de les dones.

A més, la crisi i les polítiques d’austeritat i reformes que s’han dut a terme, com **la reforma laboral**, estan tenint conseqüències molt greus en termes d’igualtat; impactes que alhora s’han volgut fer invisibles. La capacitat de negociació de les persones treballadores, especialment les més vulnerables i de sectors amb menys poder de negociació, s’ha vist minvada i ha comportat, en molts casos, una pèrdua de condicions laborals així com una disminució dels salaris important. Les dones, en tant que pitjor posicionades al mercat de treball i treballadores de sectors no deslocalitzables, com el sector de serveis i d’atenció a les persones, són les més afectades.

La crisi tampoc no ha servit per endegar definitivament un canvi de model productiu a Catalunya. Tenim un **model productiu que menysprea el potencial de coneixement, experiència i talent que representen les dones**. L'alt nivell formatiu que les dones han anat assolint enels darrers anys, no es veu reflectit directament en els llocs que aconsegueixen en el mercat laboral, encara que les que tenen més nivell d’estudis tenen més possibilitats d’ocupació. Així, la formació no està servint per trencar amb la divisió sexual del treball, fruit de la segregació horitzontal, i es mantenen les **branques d’activitat per a tots dos sexes.**

**Les mesures preses pels nostres governs contra la crisi estan tenint efectes molt perversos cap a les dones.**

L'impacte de les rebaixes generalitzades de **l'estat de benestar social,** a través de les retallades socials i de la despesa pública en general, que porten a terme de forma dràstica, devastadora, indiscriminada i d’esquena a l'anàlisi de l'impacte de gènere, no té el mateix efecte per a les dones que per als homes.

**Les retallades en els serveis socials i atenció a la dependència, la sanitat o l’educació,** no només tenen impacte de gènere en la mesura que aquests són sectors eminentment feminitzats; també tenen conseqüències sobre la possibilitat de conciliació de les dones treballadores que, de facto, són les que suporten el pes de la cura i conciliació familiar. En aquest sentit, les retallades a les **escoles bressol i les retallades de les beques menjador** han afectat directament la possibilitat de mantenir la presència de moltes dones al mercat laboral, en tant que redueixen la possibilitat de més dedicació a l’esfera laboral.

El **copagament sanitari i taxes com l’euro per recepta** també afecten principalment pensionistes, la majoria de les quals són dones. A més, **les retallades i congelacions de les pensions,** les retallades en els subsidis i la renda mínima d’inserció tenen principalment un efecte sobre les dones, que són majoria en aquests grups de població beneficiaris de les prestacions.

Altres **mesures com** **la liberalització d’horaris comercials a través del** Reial decret espanyol, que varem denunciar, atempten directament la capacitat conciliadora i són una mostra de la política dels usos del temps que s’està duent a terme des de les administracions, que només estan tenint en compte les necessitats de les empreses i no la de les persones treballadores i societat en general.

Per últim, les accions i polítiques de millora de la **coresponsabilitat a través de les millores de les llicències parentals,** que tant van costar d’assolir, han caigut de totes les agendes polítiques. La no posada en marxa del permís de paternitat de quatre setmanes, ajornat durant tres anys consecutius, n’és un exemple, tot i que les polítiques de l’Estat espanyol estan a la cua en termes econòmics i en termes de coresponsabilitat de pare i mare de compartir temps de cura.

No hem d’oblidar que la gestió que s’està fent de **la crisi té efectes principalment** **en termes de classe, i que les situacions d’empobriment i vulnerabilitat tenen cara de dona**: la monoparentalitat, la percepció de pensions, les feines precàries, la temporalitat o les entrades i sortides del mercat laboral, entre d’altres.

**Per tot això, el 14è Congrés de la UGT de Catalunya resol:**

* Que les polítiques d’austeritat i els dictats de les institucions europees, governs estatals i Govern de la Generalitat no són neutres, ni les decisions són tècniques. Darrera s’hi amaga la ferma voluntat política de transvasar quota de poder des dels grups més vulnerables a les elits de poder, concentrant cada vegada més poder en menys mans.
* Que les dones estan més presents que els homes dins els grups amb situacions de més vulnerabilitat: treballadores de sectors amb condicions més precàries, pensionistes, famílies monoparentals, situacions de pobresa...
* Que les mesures que s’estan adoptant, com la reforma laboral, deixen en una situació més feble a les persones més vulnerables, com són les dones.
* Que, per aquests motius, la UGT de Catalunya denunciarà les retallades i romandrà vigilant davant l’impacte de gènere que aquestes tenen.
* Que estarà alerta i denunciarà la caiguda de les polítiques d’igualtat de l’agenda política, ja que ara més que mai és necessari garantir i protegir els drets de les persones més vulnerables en el mercat de treball, entre les quals hi ha les dones.
* Que canalitzarà la força reivindicativa del moment per lluitar per assentar i assolir els drets d’una ciutadania més igualitària, no tan sols avui i en benefici de les generacions actuals, sinó demà i en benefici del futur de la nostra societat i de la classe treballadora.
* Que defensarem la legislació actual al voltant de la interrupció voluntària de l’embaràs.
* Que l’economia pot estar en crisi, però que el valor de la igualtat no pot estar en crisi. Ara, més que mai, és necessari per reivindicar justícia.
* Que les dones no volem estar presents en el mercat de treball de manera parcial, no volem suportar soles les càrregues de feina derivades de la doble presència, no volem cobrar un 20% menys pel fet de ser dones, no volem haver de lluitar per aconseguir un contracte de la llar i que se’ns reconegui la nostra feina.
* Que ara, més que mai, estem en temps de lluita, lluita per la igualtat.